Oktober 2022

Fra et liv i helvede til et liv med håb  
  
I oktober sidste år var starten på et nyt liv for de 7 børn, der ankom til Danmark med deres mor fra fangelejrene i Syrien. Jeg ved det, for jeg er deres tante, og vores familie har kæmpet i flere år for at hjemtage dem. Først hjemtog den danske stat deres storebror, som var såret, og som ikke havde en jordisk chance for at overleve i de forfærdelige forhold der er i fangelejrene.  
 Nu sidder han i kørestol, og det har ikke stoppet ham i at leve sit liv. Han har fuldført folkeskolen med pæne karakter og er startet på gymnasiet. Han er en helt almindelig teenager, som får lov  
til at fuldføre sine drømme, fordi Danmark gav ham den mulighed.  
  
Han havde dog en kæmpe savn. Han manglede sin mor, han manglede sine søskende. Vi kæmpede for at få dem hjem, mange søvnløse nætter gik der, mange tårer blev der grædt. Men endelig skete det, at Danmark  
viste medmenneskelighed, og heldigvis er der mennesker, som kæmper for menneskerettigheder og barnets tarv, som gjorde det muligt at bringe hans søskende og mor hjem fra de umenneskelige forhold i lejrene. Vi oplevede en kæmpe opbakning fra mennesker, som hjalp os. Til den dag idag er tak et fattigt ord. Vi som familie er dybt taknemmelige over, at disse børn fik en chance. For jeg kan ikke bære tanken om, hvad der ville ske, hvis de blev dernede.  
Vi er klar over at der skal være konsekvenser for de kvinder som er rejst til Islamisk stat i Syrien med deres børn, men derfor har vi også en domstol i Danmark som skal afgøre det.

Man glemmer, at det er børnene, som er taberne. Alle børn skal have en stemme, og de sidste 5 børn nede i lejeren skal også have en stemme, så hør på dem. Man skal ikke være dommer over deres skæbne, lad dommeren afgøre deres mors, men ikke deres. Alle børn har ret til familieliv, det er beskrevet sort på hvidt i barnets tarv, FN´s børnekonvention

Hvis man skiller børnene fra deres mor, opstår der endnu et traume, endnu et tab, og det afsavn ved at vide, at man aldrig vil se sin mor igen, vil ødelægge hvert et barn. At adskille barn og mor er umenneskeligt, for det er barnet som er taberen i alt det her.  
Jeg appellerer, da vores familie på førstehånd har oplevet, hvad nyt håb og en chance kan gøre for disse børn.  
Lyt til dem.  
  
 Med venlig hilsen  
 Tanten